Indien ‘n intelligente leser daarby aanklank vind of sommer net ‘n leser, is dit altyd interessant en aangenaam. ‘n Mens kwel jou gelukkig nie meer oor kaalkop proffies sonder boeke wat byltjies te slype het nie. ‘n Soom is ‘n grensgebied: van skeiding, binding, maar ook van afronding. Van Coller se debuutbundel is ‘n dubbelblik op ‘n vervloë, asook die huidige wêreld; die lae lande en Suid-Afrika. Dit word bereik deur o.a. die gebruik van ‘n geslaagde samevoeging van byderwetse Afikaanse woorde en Nederlandse woorde, wat wel Afrikaans is, maar in onbruik geraak het. Die bundel het ‘n elegies-nostalgiese ondertoon en naas landskapsgedigte oorheers satiriese en vernufsverse. Deur die kontrastering van die diepsinnige met die speelse en satiriese word daar op vernuftige wyse tekstuur geskep in ‘n bundel wat andersins swaartillend of oppervlakkig sou kon lyk. Hierdeur word ‘n eiesoortige karakter aan hierdie terugblik, binneblik en uitsig op ‘n landskap verleen.